MOT:n kyselyssä moni nuori kertoo kokeneensa rajuakin seksuaalista häirintää koulussa. Kyselyyn tuli 344 vastausta.

Kyselyssä tiedusteltiin, minkälaista häirintää nuoret ovat kokeneet koulussa, millä kouluasteella he olivat tapahtuman aikaan ja onko heillä kokemuksia tilanteista, joissa häiritsijä on koulun henkilökuntaan kuuluva aikuinen. Lisäksi kysyttiin, puuttuiko koulu häirintään jollakin tavalla.

Vastaajat ovat iältään pääosin 13–24-vuotiaita. Suurin osa heistä kertoo kokeneensa häirintää ylä- tai ammattikoulussa, mikä on linjassa THL:n kouluterveyskyselyn tilastojen kanssa. Mukana on myös lukiolaisten ja alakoululaisten kokemuksia.

Seksuaalinen häirintä voi olla sanallista tai fyysistä Yleensä toisen lähestymistä seksuaalisella tavalla, vastoin hänen tahtoaan.

Voi tarkoittaa fyysistä lähestymistä, mutta myös muunlaista ei-toivottua huomiota.

Halventavaa puhetta toisen sukupuolesta, erilaisia vihjailuja, seksuaalisesti värittyneitä vitsejä, vartaloa tai yksityiselämää koskevia puheita tai kysymyksiä.

Seksuaalinen ahdistelu kriminalisoitiin rikoslaissa 2014. Lakia kritisoitu siitä, että sanallinen ahdistelu jätettiin ulkopuolelle. Lähteet: Tasa-arvovaltuutettu, Minilex

Asiantuntija nuorten kokemuksista: ”Tuli kyyneleet silmiin”

Minkälaista häirintää nuoret kokevat koulussa? Kyselyn perusteella aivan kaikenlaista.

– Kamalia kokemuksia, tuli kyyneleet silmiin. Kyllä tämä järkyttää, tiivistää Väestöliiton nuorten seksuaalikasvatuksen asiantuntija Sari Hälinen, jonka kanssa kävimme läpi kyselyssä esiin nousseita keskeisiä teemoja.

Ensinnäkin esiin nousee esiin se, kuinka arkipäiväistä fyysinen ja sanallinen häirintä kouluissa yhä on. Nuoret kokevat homottelua, neidittelyä, huorittelua, transuksi kutsumista, läpsimistä, lääppimistä, puristelua, kourintaa, seksuaalissävytteisiä juoruja, ulkomuodon arvostelua, heitä yritetään suudella väkisin, painostetaan suhteeseen ja seksiin ja niin edelleen.

Yksi nuori kertoo, että hänet oli lukittu pimeään kaappiin, jotta poika voisi kähmiä häntä. Toinen vastaaja joutuu kuuntelemaan puhetta tyttöjen pakottamisesta seksuaalisesti alistaviin toimiin. Miespuolista vastaajaa homotellaan jatkuvasti ja häiritsijä heilutteli sukuelintään hänen edessään parin metrin päässä.

Salaa otetut alastonkuvat WhatsAppiin

Häirintää tapahtuu paljon mobiililaitteiden, sosiaalisen median ja pikaviestipalveluiden kautta.

– Yläkoulussa luokkalaiseni tytöt perustivat Whatsapp-ryhmän pelkästään sitä varten, että he yhdessä pohtivat, olenko minä lesbo, vai en. Ryhmässä olivat kaikki luokkalaiseni tytöt paitsi minä, 18-vuotias nainen kertoo.

– Luokkakaveri otti minusta pukuhuoneessa salaa alastonkuvia, joita näytti omille kavereilleen. Koulu ei rangaissut mitenkään ja puhelimet saa edelleen viedä pukuhuoneeseen. Asiaa vähäteltiin, kun poika kuvasi poikaa ja sanoi näyttäneensä kuvaa vain kavereilleen, joista osa tyttöjä. Juttu pidettiin salassa, sanoo 16-vuotias mies.

– Minusta on otettu salaa kuvia, kun olen ollut koulun suihkussa. Ne on pistetty Snapchattiin ja Whatsappiin ja minua on homoteltu, kertoo 14-vuotias poika.

Nuorten kokemuksia seksuaalisesta häirinnästä Kuva: MOT:n kysely nuorten kokemasta seksuaalisesta häirinnästä kouluissa

Tyttö teki pilkkalaulun toisen tytön rinnoista

Mielikuvissa seksuaalinen häirintä rajoittuu usein tapauksiksi, jossa mies häiritsee naista tai poika tyttöä. Tällaisia kokemuksia nousee esiin runsaasti, mutta kokonaiskuva häirinnästä on kyselyn perusteella paljon moninaisempi: tytöt ahdistelevat tyttöjä, pojat ahdistelevat poikia ja tytöt poikia.

14-vuotias tyttö kertoo toisesta tytöstä, joka puristelee hänen rintojaan joka ikinen välitunti. Yksi vastaaja taas kertoo tytöstä, joka otti hänestä uimisen aikana kuvia, joissa näkyy ”ihan liikaa.”

– Laittoi ne nettiin ja kiristi niillä minua varastamaan äitini e-pillereitä hänelle. Hän teki myös pilkkalaulun "piikikkäistä" rinnoistani ja siitä tulikin suosittu laulu, nyt 24-vuotias nainen kertoo.

Pojat pelkäävät leimautumista: ”Etsä tykkää tytöistä, ootsä homo?”

Tyttöjen seksuaalisen häirinnän kohteeksi joutuville pojille tilanne on usein hyvin mutkikas: pelko leimautumisesta on niin kova, että häirinnän kokemuksen epämiellyttävyyttä ei uskalleta näyttää.

– Etsä tykkää tytöistä? Ootsä homo? Tähän se menee etenkin silloin, kun on muita jätkiä ympärillä, nuoria auttavan Poikien talon seksuaaliterveystyön ohjaaja Henrik Heiskanen sanoo.

Hän kertoo tapauksista, joissa tytöt ovat läpsineet poikia takapuolelle ja toisia on kourittu. Se tuntuu pojista hämmentävältä ja oudolta.

– Kun joku koskee, niin se on niin noloa ja niin häpeällistä. Ei siitä pysty puhumaan. Maskuliinisuuteen pitää pyrkiä, eikä homo ole sitä. Homoksi leimautuminen tuntuu olevan monelle pojalle kammottavaa, Heiskanen kuvaa nuorten ajattelumaailmaa.

Nuorten kokemuksia seksuaalisesta häirinnästä Kuva: MOT:n kysely nuorten kokemasta seksuaalisesta häirinnästä kouluissa

”Terveydenhoitaja sanoi, että tyttöjen täytyy vain kestää”

Useissa vastauksissa kerrotaan, että koulu on mitätöinyt tyttöjen kokemaa häirintää vetoamalla poikien sukupuolen luontaisiin ominaisuuksiin. Käytössä ovat tutut fraasit: ”pojat nyt on poikia, ”rakkaudesta se hevonenkin potkii”, ”hormonit ne vaan hyrrää”. Vastaajat kokevat tämän hyvin turhauttavaksi.

– Häirintään ei puututtu. Koulun terveydenhoitaja sanoi, että tyttöjen täytyy vain kestää tuommoista käytöstä, 15-vuotias yläkoululainen tiivistää.

Kyselyssä 16-vuotias yläkoululainen kertoo tapauksesta, jossa koulu syyllisti oppilaita.

– Mun kavereita kiusattiin fyysisesti sen takia, kun he ovat tyttö ja transpoika, jotka ovat yhdessä. Opettaja sanoi, että oma vika, kun ootte tuommoisia. Se ahdistaa muita. Älkää olko yhdessä.

Tutkija: Häirintä typistetään yksilön ongelmaksi

Väestöliiton nuorten seksuaalikasvatuksen asiantuntija Sari Hälinen pitää surullisena sitä, että tiettyihin sukupuolirooleihin nojaava ajattelumalli on kouluissa yhä niin vahva.

– En ole nähnyt biologista selontekoa siitä, että kun maailmaan syntyy poikaoletettu, niin hänellä on rivoihin puheisiin altistava geeni, Hälinen sanoo.

Etsä tykkää tytöistä? Ootsä homo? Tähän se menee etenkin silloin, kun on muita jätkiä ympärillä. ― Henrik Heiskanen, nuorisotyöntekijä

– Pojat on poikia -lause myös poistaa nuorilta kundeilta mahdollisuuden puuttua epäasialliseen käytökseen.

Apulaisprofessori Kristiina Brunila Helsingin yliopistosta on tutkinut eriarvoisuutta ja koulutusjärjestelmää yli 20 vuotta. Hänen mukaansa seksuaalinen häirintä koulussa ei ole ainakaan vähentynyt. Häirinnästä puhutaan nyt enemmän, mikä auttaa sanallistamaan ongelman, mutta se ei riitä.

Brunilan mukaan opettajankoulutus ei valmista käsittelemään tarpeeksi hyvin oppilaiden kokemaa seksuaalista häirintää. Tämä johtaa siihen, että häirintätapauksia yritetään usein ratkaista tai pahimmassa tapauksessa mitätöidä turvautumalla jäykkiin oletuksiin sukupuolesta.

– Koko ajan valmistuu opettajia, jotka eivät ole koskaan kuulleetkaan edes tasa-arvo- ja yhdenvertaisuuslaista ja mitä se kouluilta ja opetukselta edellyttää. Opettajat voivat olla hämillään, kun he alkavat kohdata näitä ongelmia käytännössä.

Brunilan mielestä häirintäongelmaa on helppo väistellä puhumalla siitä vain yksilötasolla, mikä tukahduttaa laajemman keskustelun ja näkökulmat.

– Käytännössä tämä voi tarkoittaa, että häiritsijä tai kiusaaja patologisoidaan ja näin varsin laaja yhteiskunnallinen, rakenteellinen ja kulttuurinen ongelma siirtyy yksilön ongelmaksi.

Seksuaalinen häirintä voi johtaa itsetuhoisuuteen

Seksuaalinen häirintä voi olla nuoren mielelle hyvin tuhoavaa, etenkin jos siitä ei pysty puhumaan. Oireileva nuori voi eristäytyä omaan maailmaansa, eikä halua mennä kouluun.

Opettajat voivat olla hämillään, kun he alkavat kohdata näitä ongelmia käytännössä. ― Kristiina Brunila, apulaisprofessori

– Häirintä voi johtaa mielenterveysongelmiin. Pahimmillaan viha kohdistuu itseen ja voi kääntyä itsetuhoiseksi viiltelyksi ja vaaraan hakeutumiseksi. Häirintä altistaa myöhemmälle seksuaaliväkivallalle ja kaltoinkohtelulle, nuorisotyötä tekevän Tyttöjen Talon seksuaaliväkivaltatyön vastaava työntekijä Kristiina Hannila sanoo.

Yläkoulussa opiskeleva 15-vuotias nainen kuvailee MOT:n kyselyssä, kuinka kipeää julma huuteltu tekee.

– Kropanosiani on arvosteltu asteikoilla 4–10 ja numeroita on huudeltu ääneen. Olen myös kokenut koskettelua, ehdotuksia ja kuullut LUTKA ja HUORA kommentteja. Ne tuntuvat pahalta, vaikka tiedän, etteivät ne ole totta. Itsetunto-ongelmista muutenkin kärsivänä, häirintä sattuu henkisesti.

”Kropanosiani on arvosteltu asteikoilla 4–10 ja numeroita on huudeltu ääneen”, kertoo 15-vuotias nainen MOT:n kyselyssä. Kuvituskuva, jossa kropanosia on arvioitu arvosanoin. Kuva: Riikka Kurki / Yle

”Ruma nainen tulee halvaksi”

Kyselyyn tuli myös vastauksia, jossa nuoret kertovat koulun henkilökunnan käytöksestä.

– Rehtori nimitteli Wanhojen tanssien ruokailussa juomia tarjoillutta tyttöä lehmäksi. Hän on koskenut ohimennen niskaan, heittänyt homoja alentavia vitsejä ja maininnut että nainen kuuluu keittiöön. Sekä kommentoinut, että ”ruma nainen tulee halvaksi.”

Toinen lukiolainen kertoo niin ikään ahdistavasta opettajasta.

– Eräs opettajamme puhuu tunneilla mm. omista seksikokemuksistaan, rohkaisee ryhmäseksiin ja käskee viittaamaan, jos tykkää tietynlaisesta seksistä.